o smernicah za nacionalne regulativne organe glede preglednosti in ocene čezmejnih tarif za pakete v skladu z Uredbo (EU) 2018/644 in Izvedbeno uredbo Komisije (EU) 2018/1263

SPOROČILO KOMISIJE

o smernicah za nacionalne regulativne organe glede preglednosti in ocene čezmejnih tarif za pakete v skladu z Uredbo (EU) 2018/644 in Izvedbeno uredbo Komisije (EU) 2018/1263

I.Uvod

Učinek Uredbe (EU) 2018/644 o storitvah čezmejne dostave paketov (v nadaljnjem besedilu: Uredba) bo v veliki meri odvisen od zmožnosti nacionalnih regulativnih organov, da zbirajo informacije in izvajajo potrebne nadaljnje dejavnosti (zlasti oceno tarif v skladu s členom 6). Delo nacionalnih regulativnih organov je tako bistvenega pomena za doseganje ciljev Uredbe. Zato to sporočilo temelji na prispevku Evropske skupine regulativnih organov za poštne storitve (v nadaljnjem besedilu: ERGP).

To sporočilo vsebuje smernice za uporabo obrazcev iz Izvedbene uredbe Komisije (EU) 2018/1263 o pripravi obrazcev za predložitev informacij s strani izvajalcev storitev dostave paketov (na podlagi člena 4 Uredbe) in za predložitev informacij Komisiji v elektronsko zbirko podatkov, vzpostavljeno v ta namen, v skladu s členom 5(2) Uredbe. Sporočilo določa tudi smernice za metodologijo, ki se uporablja v zvezi z elementi, ki jih je treba uporabiti za oceno čezmejnih tarif za enokosovne pakete iz člena 6(2) in (3) Uredbe (EU) 2018/644. Poleg tega sporočilo vsebuje smernice za predocenjevalni filtrirni mehanizem, da se opredelijo navedene tarife. Te smernice so določene v skladu s členom 6(1) Uredbe (ki zahteva predhodno opredelitev tarif, ki jih je treba oceniti). S predhodno opredelitvijo se bo zmanjšalo upravno breme za nacionalne regulativne organe in izvajalce storitev dostave paketov, za katere velja obveznost zagotavljanja univerzalne storitve.

II.Zagotavljanje informacij

Priloga II k Izvedbeni uredbi Komisije (EU) 2018/1263 vsebuje obrazce za predložitev informacij s strani izvajalcev storitev dostave paketov v skladu s členom 4 Uredbe (EU) 2018/644.

Preglednice 1.1, 1.2 in 1.3 iz Priloge II k navedeni izvedbeni uredbi razlikujejo med dostavo paketov, „dogovorjeno s pošiljateljem“ in „obravnavano v imenu drugega izvajalca“. To razlikovanje je potrebno, da bi se izognili dvojnemu štetju paketov.

Pri sporočanju takih informacij bi morali ponudniki storitev dostave paketov pri številu prejetih paketov/prometu z njimi razlikovati med primeri, v katerih so pogodbe sklenili neposredno s pošiljateljem v tujini (v drugi državi članici ali tretji državi), in tistimi, v katerih so pakete prejeli od drugega izvajalca storitev dostave paketov v tujini, ki ima neposredno pogodbo s pošiljateljem.

V Prilogi k temu sporočilu so navedeni praktični primeri poročanja takih informacij v različnih komercialnih/operativnih scenarijih.

Pregled paketov, prejetih iz krajev ali poslanih v kraje znotraj in zunaj Unije/Evropskega gospodarskega prostora (EGP), je potreben za določitev točne slike trga, zlasti relativnega obsega uvoza/izvoza. To je zlasti potrebno glede na nedavno rast elektronskega trgovanja z državami zunaj EU in EGP. Ta pregled je potreben tudi za oceno učinkov uvoza/izvoza na različne člene poštne dobavne verige.

III.Preglednost čezmejnih tarif

V skladu s členom 5(1) in 5(2) ter Prilogo k Uredbi bi morali izvajalci storitev dostave paketov, ki morajo sporočati informacije, nacionalnemu regulativnemu organu države članice, v kateri imajo sedež, predložiti javni seznam tarif, ki od 1. januarja vsakega leta veljajo za dostavo enokosovnih poštnih pošiljk v notranjem prometu in znotraj Unije. Ta seznam bi moral vsebovati tarife, ki se uporabljajo za do 15 standardnih in priporočenih poštnih pošiljk ter poštnih pošiljk z možnostjo spremljanja in sledenja v različnih kategorijah teže med 500 in 5 kg.

Izvajalec storitev dostave paketov bi moral vsako leto do 31. januarja nacionalnim regulativnim organom poslati podatke o cenah. Nacionalni regulativni organi pa bi morali prejete informacije Komisiji posredovati vsako leto do 28. februarja. Komisija bi morala vsako leto do 31. marca na posebnem spletišču objaviti vse prejete javne tarife.

Informacije o poštnih pošiljkah iz Priloge k Uredbi

Največje mere poštnih pošiljk iz točk (a) do (i) Priloge k Uredbi (pisma) so v skladu z ustreznimi merami, določenimi v konvenciji Svetovne poštne zveze. Pošiljke iz točk od (j) do (o) (paketi) ne bi smele biti manjše od edinih določenih najmanjših mer za pisma, to je 20 mm.

Izvajalci storitev dostave paketov, ki glede na namembno državo članico uporabljajo različne tarife znotraj EU, bi morali navesti tarife za vsako državo članico posebej.